Elvis Blue se goue stem weer op Top-20 | Maroela Media
Voortdurende innovering en 'n tikkie van die negentigs is van die invloede op Die Heuwels Fantasties se agste ateljeealbum, Volume. Die album spog met 'n mengsel van akoestiese treffers, pop-punk, synth-ballades en so 'n bietjie electro-folk.
Die eerste enkelsnit vanaf die album is "Eggo", 'n lied wat Pierre Greeff saam met Spoegwolf geskryf het. Ander liedjies op die album sluit in "Hoor jy my", "Werk vir 'n lewe" en "Goeiemôre, Suid-Afrika".
Die Bottomless Coffee Band maak nou al vir die afgelope 11 jaar musiek. "Klankdig" is 'n hartroerende ballade uit Prediker Hoofstuk 2. Dit simboliseer die tyd waarin ons is, waar ons mekaar se harte moet oppas en styf vashou.
Ander nuwe liedjies wat die afgelope week bekendgestel is, is Die Campbells met CH2 se "Sexy lyfie", Emil Paul se "Gunsteling fout", Wesna se "Tuis", Kurt Darren se "Opmaak liefde", Julani J se "Bitter", Fransien Scott se "Roei" en Elvis Blue se "Goud in die vuur".
Elvis Blue, Kurt Darren en Die Heuwels Fantasties saam met Spoegwolf betree weer vandeesweek die Top-20 met nuwe enkelsnitte.
Elvis Blue is in die 20ste plek met "Goud in die vuur", Kurt Darren in die 18de plek met "Opmaak liefde" en Die Heuwels Fantasties met Spoegwolf in die 17de plek met "Eggo".
Irene-Louise van Wyk neem weer die no. 1-posisie in en Riaan Benadé is weer in die tweede plek met "Spontaan".
In vandeesweek se Maroela Media Afrikaanse Top-20 is daar ses snitte wat styg, vyf wat daal, ses wat onveranderd bly en drie nuwe liedjies wat hul verskyning op die Maroela Media Afrikaanse Top-20 maak.